b'\n_START_ARTICLE_\nPolicijos diena\n_START_PARAGRAPH_\nPolicijos diena, Angel\xc5\xb3 sarg\xc5\xb3 diena \xe2\x80\x93 Lietuvos policijos profesin\xc4\x97 \xc5\xa1vent\xc4\x97, \xc5\xa1ven\xc4\x8diama spalio 2 d.\n_START_SECTION_\nIstorija ne Lietuvoje\n_START_PARAGRAPH_\nAngel\xc5\xb3 sarg\xc5\xb3 \xc5\xa1vent\xc4\x97 atsirado XVII a. Ispanijoje ir Pranc\xc5\xabzijoje, ji buvo minima pirm\xc4\x85j\xc4\xaf rugs\xc4\x97jo sekmadien\xc4\xaf. XVII a. pabaigoje j\xc4\x85 visos katalik\xc5\xb3 ba\xc5\xbeny\xc4\x8dios \xc5\xa1vente padar\xc4\x97 popie\xc5\xbeius Klemensas X, bet perk\xc4\x97l\xc4\x97 \xc4\xaf spalio 2 d._NEWLINE_Angelai sargai suvokiami kaip savoti\xc5\xa1kas policinink\xc5\xb3 analogas. nes \xc5\xa1i\xc5\xb3 pareig\xc5\xabn\xc5\xb3 misija - r\xc5\xabpintis visuomen\xc4\x97s ramybe, siekti susitaikymo, taikos, u\xc5\xbetikrinti \xc5\xbemogaus saugum\xc4\x85.\n_START_SECTION_\nIstorija Lietuvoje\n_START_PARAGRAPH_\nLietuvos policijos tradicijos \xc4\x97m\xc4\x97 formuotis 1918-1924 m., kai Lietuvoje \xc4\xafkurta milicijos organizacija, dirbo milicininkai savanoriai. 1924 m. sausio 1 d. milicija oficialiai pervardyta \xc4\xaf policij\xc4\x85. Jos veikl\xc4\x85 reglamentavo to meto \xc4\xafstatymai ir statutai. Pagrindiniai j\xc5\xb3: 1920 m. gegu\xc5\xbe\xc4\x97s 14 d. Milicijos \xc4\xafstatymas, 1935 m. gegu\xc5\xbe\xc4\x97s 19 d. Valstybinio saugumo departamento statutas, Policijos aplinkra\xc5\xa1\xc4\x8di\xc5\xb3 S\xc4\x85vados ir Instrukcija policijos tarnautojams._NEWLINE_Nuo 1924 m. policijos organizacija ne kart\xc4\x85 keit\xc4\x97si. I\xc5\xa1 prad\xc5\xbei\xc5\xb3 policijos reikalus tvark\xc4\x97 Vidaus reikal\xc5\xb3 ministerijos Pilie\xc4\x8di\xc5\xb3 apsaugos departamentas. V\xc4\x97liau jis buvo reorganizuotas ir 1935 m. sausio 1 d. \xc4\xafkurtas Policijos departamentas, kuriam priklaus\xc4\x97 vie\xc5\xa1oji arba tvarkos, gele\xc5\xbeinkelio, pasienio, privatin\xc4\x97 ir vandens keli\xc5\xb3 policija. Kriminalin\xc4\x97 policija veik\xc4\x97 kaip atskira Valstyb\xc4\x97s saugumo departamento dalis._NEWLINE_Pirmoji policijos \xc5\xa1vent\xc4\x97 Lietuvoje \xc5\xa1v\xc4\x99sta 1921 m. spalio 2 d._NEWLINE_Atkuriant nepriklausom\xc4\x85 Lietuvos valstyb\xc4\x99 1990 m. gruod\xc5\xbeio 11 d. priimtas Lietuvos Respublikos policijos \xc4\xafstatymas. Vilniaus Arkikatedroje Bazilikoje pa\xc5\xa1ventinta policijos v\xc4\x97liava su devizu \xe2\x80\x9e\xc4\xaestatymas ir teis\xc4\x97tumas\xe2\x80\x9c, atkurta Policijos diena \xe2\x80\x93 spalio 2-oji. Policijos darbuotojams rengti pirmaisiais nepriklausomyb\xc4\x97s metais Lietuvoje duris atv\xc4\x97r\xc4\x97 Vilniaus policijos akademija, jos filialas Kaune, Klaip\xc4\x97dos auk\xc5\xa1tesnioji policijos mokykla.\n_START_SECTION_\n\xc5\xa0vent\xc4\x97s eiga\n_START_PARAGRAPH_\nProfesin\xc4\x97s \xc5\xa1vent\xc4\x97s dien\xc4\x85 visi policijos pareig\xc5\xabnai, tarp j\xc5\xb3 ir budintys gatv\xc4\x97se, vilki \xc5\xa1ventines uniformas. Policijos dienos \xc5\xa1ventiniuose renginiuose dalyvauja auk\xc5\xa1\xc4\x8diausieji \xc5\xa1alies pareig\xc5\xabnai, vyksta i\xc5\xa1kilminga apdovanojim\xc5\xb3 ceremonija. Vilniaus Arkikatedros aik\xc5\xa1t\xc4\x97je rikiuojasi policijos b\xc5\xabriai, Arkikatedroje bazilikoje aukojamos \xc5\xa0v. Mi\xc5\xa1ios. Pana\xc5\xa1\xc5\xabs renginiai vyksta ir kituose \xc5\xa1alies miestuose, rajon\xc5\xb3 centruose, visose Lietuvos teritorin\xc4\x97se policijos \xc4\xafstaigose. Kasmet pasirodo kinolog\xc5\xb3, raitosios policijos, antiteroristini\xc5\xb3 operacij\xc5\xb3 rinktin\xc4\x97s \xe2\x80\x9eAras\xe2\x80\x9c kovotoj\xc5\xb3, ugniagesi\xc5\xb3-gelb\xc4\x97toj\xc5\xb3 atstovai. Vaikams organizuojamos lazerinio \xc5\xa1audymo var\xc5\xbeybos, sporto aik\xc5\xa1tel\xc4\x97se vyksta vyr\xc5\xb3 gatv\xc4\x97s krep\xc5\xa1inio turnyrai, \xc5\xa1ventiniai koncertai.'